Občianske združenie Jarovnice

Hodnotiaca správa o činnosti

rok 2011

Cieľom Združenia je podporovať mládež a pomáhať jej aktívne využívať svoj voľný čas a rozvíjať svoje talenty. Významnou mierou sa Združenie venuje rómskym deťom a mládeži, svojou činnosťou napomáha rozvoju  ich osobnosti a vytvára podmienky pre ich sebarealizáciu.

Základom činnosti Združenia  je  vzťah človeka k človeku (osobný kontakt), a to sme sa snažili uskutočniť aj v tomto roku. Naša činnosť sa zamerala prioritne na rómsku osadu Jarovnice, kde žije okolo 4 500 - 5000 Rómov. Počas roku 2011 vykonávali terénnu sociálnu prácu v tejto osade dve členky Združenia. Cieľovou skupinou bola prevažne mládež, ale venovali  sa aj deťom a dospelým Rómom. Od 1.8. 2011- do 30. 11. 2012 realizujeme projekt Mládež v akcii, podporený Európskou úniou a Iuventou – mládežníckou organizáciou, ktorý je zameraný na dovzdelávanie a progresívne využitie voľného času mladých ľudí. Podporuje ich dobrovoľníctvo a aktivitu pri zlepšení svojich podmienok. 

Naša činnosť zahŕňala:

· práce v malých skupinách a kurzy:  tanečný, spevácky,  divadelný  a hudobný krúžok, krúžok anglického jazyka, počítačov  a šikovných rúk;

Cez tanečné skupiny sme podporovali rozvoj rómskej kultúry a darov, ktoré mladí v sebe objavili. Mladí spolupracovali pri vytváraní choreografie rôznych tancov a pri výbere hudby. Učili sa vzájomnej trpezlivosti a ohľaduplnosti. Mnohých sme tak predpripravili a povzbudili, aby si dôverovali a prihlásili sa na konkurz do talentovej súťaže a do aktivít, ktoré v osade organizuje Nadácia Divé maky.

Krúžky navštevuje spolu 82 mladých ľudí a 7 rómskych dievčat – dobrovoľníčok nám pomáha pri ich vedení. Každá skupina sa stretáva v Pastoračnom centre pri rómskom kostole raz do týždňa. Zorganizovali sme dve vystúpenia týchto skupín v kultúrnom dome Jarovnice a päť skupín 15-20 ročných sme poslali na školenie písania projektov v rámci Kompraxu – kompetencie pre prax. Jedna zo skupín získala podporu svojho divadelného projektu, ktorý sa zrealizoval na prelome rokov 2011 a 2012. Dvoch mladých ľudí sme poslali na tanečný kurz štandardných a latinsko-amerických tancov. Pomáhajú v O.Z. a učia tanečné skupiny týmto tancom.

· prednášky a besedy;

Pracovníčka Slovenskej Katolíckej Charity Mgr. A. Bezáková mala v rómskom kostole v rómskej osade Jarovnice a v 1. základnej škole Jarovnice na naše pozvanie pre starších Rómov a mladých prednášku a film o obchodovaní s ľuďmi. Prednáškou sme pomohli hlavne tým, ktorí o svojich rodinných príslušníkoch, ktorí odišli do zahraničia za prácou, dlhé mesiace nepočuli. Nakontaktovali sme ich na organizácie, ktoré im pomohli pri hľadaní príbuzných. Prednášky sa zúčastnili 20 Rómovia v Centre a päť ročníkov 8-9 triedy.

Mladé dievčatá a chlapci sa v skupinkách stretávali a viedli rôzne rozhovory a besedy o svojich radostiach aj starostiach. Podporovali sme rozhovory o pozitívnych životných hodnotách o rozvoji svojho charakteru a osobnosti. Príkladom nám boli rôzne osobnosti, hlavne ich pozitívne vlastnosti.

· formovanie a vzdelávanie mládeže na ceste osobného a  spoločenského rastu;

Zorganizovali sme a zúčastnili sme sa na púti Rádia Lumen v Krakowe – z farnosti išli 2 autobusy. Jeden s Rómami a druhý s Jarovničanmi. 

Zorganizovali sme účasť na divadelnom predstavení “Vtáčatko” v Prešove a na hudobnom vystúpení skupiny Fragile v Sabinove. Účastníkom bol zbor Romane Jilé (11 členov) – dobrovoľníčky nášho O.Z. Jarovnice.

Pripravovali sme mladých a starších na čítanie lekcií pri sv. omši, zúčastnili sme sa a pomáhali sme pri nácviku piesní na sv. omšu a viedli sme biblické stretnutia s 12timi dospelými Rómami. Všetci sa tak zdokonaľujú v slovenskom jazyku.

Spolu s dobrovoľníkmi a s rómskymi ženami sme pomáhali pri maľovaní rómskeho kostola, pri pečení koláčov na výročie konsekrácie a napísali a pripravili sme s mladými Rómami 5 divadelných predstavení v rómskej osade a s mladými s majority 3 divadelné predstavenia v Jarovniciach. 

K sviatostiam pripravujeme 10 dospelých mladých Rómov a 15 mladých z majority. Mávame stretnutia s deťmi a s mládežou z majority. Na týchto stretnutiach sa vedú rozhovory a besedy na rôzne témy.

Zorganizovali sme pre mládež prednášky o Európskej únii, zdravotnej výchove o základoch práce s počítačmi a naši odborníci prednášali na VŠ sv. Alžbety o misijnej práci a o sociálnej práci s Rómami.

Vedieme krúžok protidrogovej prevencie, ktorý navštevujú mladé rómske dievčatá – v spolupráci  s 1. základnou školou Jarovnice, kde vyučuje jedna naša členka.

· sociálne služby a charitatívna činnosť;

Navštevovali sme rómske rodiny a pomáhali sme im pri riešení rôznych problémov. Základným sociálnym poradenstvom sme pomohli 45 Rómom (poradenstvo o hospitalizácii a liečbe po užití toluénu, poradenstvo a podpora rodiny s gamblérom, poradenstvo tehotným ženám a pod.). 

Rozdeľovali sme viacčlenným rómskym rodinám obnosené šatstvo, ktoré sme dostali od niekoľkých dobrodincov a  sociálne slabším rodinám sme poskytli štyri staršie počítače.

Boli sme pri smrti jednej staršej ženy a pomáhali sme pri pohrebe. 

Navštevujeme 12 starých ľudí z majority a 13 z Rómov. Poskytujeme im podomovú starostlivosť, ktorá zahŕňa rôznu pomoc – od vyzdvihnutia pošty, liekov, upratania, varenia cez psychologickú a duchovnú pomoc. 

Pri práci sme spolupracovali nielen s Farským a Obecným úradom v Jarovniciach, ale aj s občanmi z majority, s Vysokou školou sv. Alžbety, s organizáciou Priatelia Alojsiana, s rôznymi dobrovoľníkmi, s terénnymi sociálnymi pracovníčkami v obci a so sestrami Congregatio Jesu.

